ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༢) ཐེག་པ་ཐུན་མོང་བའི་ལུགས་ཀྱི་འཇིག་རྟེན་ཆགས་ཚུལ། ཐེག་པ་ཐུན་མོང་བའི་ལུགས་ཀྱི་འཇིག་རྟེན་ཆགས་འཇིག་གནས་སྟོང་བཞིའི་རྣམ་གཞག་རགས་ཙམ་གླེང་ན། སྔ་མའི་བསྐལ་བ་འཇིག་ཅིང་སྟོང་བའི་བསྐལ་བ་ཉི་ཤུ་འདས་ནས་སླར་ཡང་བསྐལ་བ་འདི་ཉིད་ཆགས་པའི་མགོ་ཚུགས་ཏེ། དེ་ཡང་སེམས་ཅན་སྤྱི་མཐུན་གྱི་ལས་དབང་གི་མཐུ་ལས་ཕྱོགས་རྣམས་ཀུན་ནས་རླུང་ཆེན་དྲག་ཏུ་ལྡང་སྟེ་ཕན་ཚུན་བརྡབས་པ་ཡུན་རིང་སོང་བ་ལས་ཤིན་ཏུ་མཁྲེགས་པའི་འོག་གཞི་རླུང་གི་རྒྱ་གྲམ་ཆགས། དེ་ནས་ནམ་མཁའི་ཁྱོན་ཀུན་ཏུ་གསེར་གྱི་གཉའ་ཤིང་ལྟ་བུའི་སྤྲིན་པ་བསྟིབས་པ་ལས། ཆར་གྱི་རྒྱུན་ཤིང་རྟའི་འཕང་ལོ་ཙམ་པ་རྒྱུན་དུ་གཞོལ་བས་འཇིག་རྟེན་འདི་ཆུའི་ཕུང་པོ་ཆེན་པོ་ཞིག་ཏུ་གྱུར། དེ་ལས་གསེར་གྱི་པད་མོ་སྟོང་ཕྲག་བཞད་པ་གནས་གཙང་གི་ལྷ་རྣམས་ཀྱིས་མཐོང་སྟེ་བསྐལ་བ་བཟང་པོ་འདིར་མི་མཇེད་འཇིག་རྟེན་གྱི་ཁམས་འདིར་སངས་རྒྱས་སྟོང་ཕེབས་པར་འགྱུར་རོ་ཞེས་སྒྲོགས་པར་བཤད་ཅིང། སླར་ཡང་སེམས་ཅན་སྤྱི་མཐུན་གྱི་ལས་དབང་གིས་རིན་པོ་ཆེ་སྣ་ཚོགས་ཀྱི་ཆར་ཆེན་རྒྱུན་མར་འབབ་པ་རྣམས་འོག་གཞི་རླུང་གི་དཀྱིལ་འཁོར་གྱི་སྟེང་དུ་དབང་ཆེན་གསེར་གྱི་ས་གཞི་ཆགས་པ་དང༌། དེའི་སྟེང་གི་ཆུའི་རྦ་རླབས་ཕན་ཚུན་ཤིན་ཏུ་འཁྲུགས་ཤིང་གཡོ་བས་རིན་པོ་ཆེའི་ཁམས་ཀྱི་སྙིང་པོ་རྣམས་དབུས་སུ་རིམ་པར་སྤུངས་པ་ལས་རིའི་རྒྱལ་པོ་རི་རབ་གྲུབ། ཁམས་འབྲིང་རྣམས་རིམ་པ་བཞིན་ཚོམ་བུར་སྤུངས་པ་ལས་གསེར་གྱི་རི་བདུན་གྲུབ། ཁམས་ཐ་མ་རྣམས་བསྲུབས་པ་ལས་གླིང་བཞི་དང་གླིང་ཕྲན་བཅོ་བརྒྱད་སོགས་གྲུབ། ཡང་ཐ་རྣམས་ཀྱིས་ཕྱིའི་ལྕགས་རི་གྲུབ་བོ། །དབུས་ཀྱི་ལྷུན་པོའི་ཤར་ཤེལ་དང་། ལྷོ་བཻཌཱུ། ནུབ་པདྨར་ག བྱང་གསེར་ལས་གྲུབ་པའི་ངོས་དེ་དག་གི་འོད་ཟེར་ཆུ་ལ་ཕོག་པས་ཆུའི་ཁ་དོག་ཀྱང་རིམ་པ་བཞིན་དཀར། སྔོ། དམར། གསེར་གྱི་རྣམ་པར་གསལ་བ་དང་། དེའི་འཕྲུལ་ལས་ལྷུན་པོའི་ཕྱོགས་བཞིའི་ནམ་མཁའིི་མདོག་ཀྱང་དེ་དག་སོ་སོ་དང་མཚུངས་པར་བཤད། རིན་ཆེན་སྣ་བཞི་ལས་གྲུབ་པའི་ལྷུན་པོ་ལ་བང་རིམ་བརྒྱད་དང་བང་རིམ་རེ་ལ་དཔག་ཚད་ཁྲི་རེར་བྱས་པས་དཔག་ཚད་བརྒྱད་ཁྲི་ཡོད་ལ། དེ་ལས་བང་རིམ་བཞི་རོལ་བའི་མཚོར་བྱིངས་པ་དང་བང་རིམ་བཞི་གྱེན་དུ་འཕགས། དེའི་མཐར་གཉའ་ཤིང་འཛིན་དང་། གཤོལ་མདའ་འཛིན། སེང་ལྡེང་ཅན། ལྟ་ན་སྡུག རྟ་རྣ། རྣམ་འདུད། མུ་ཁྱུད་འཛིན་ཏེ་གསེར་གྱི་རི་བདུན་གྱིས་རིམ་པར་བཞིན་ཡོངས་སུ་བསྐོར། ལྷུན་པོ་ནས་གླིང་བཞི་བར་གསེར་གྱི་རི་བདུན་ཕྲེང་བ་ལྟར་བསྐོར་བའི་བར་རྣམས་སུ་ཡན་ལག་བརྒྱད་ལྡན་གྱི་རོལ་བའི་མཚོ་ཆེན་བརྒྱད་འཁྱིལ། དེའི་མཐར་རིམ་པར་བཞིན་ཤར་ན་ལུས་འཕགས་ཀྱི་གླིང་ཟླ་གམ་གྱི་དབྱིབས། ལྷོ་འཛམ་བུ་གླིང་སོག་པའི་དབྱིབས། ནུབ་བ་ལང་སྤྱོད་ཟླུམ་པོ་འཕང་ལོའི་དབྱིབས། བྱང་སྒྲ་མི་སྙན་གྲུ་བཞི་འབོའི་དབྱིབས་སྟེ་གླིང་བཞི་དང། དེ་དག་གི་གཡས་གཡོན་དུ་རིམ་པ་བཞིན་ལུས་དང་ལུས་འཕགས། རྔ་གཡབ་དང་རྔ་གཡབ་གཞན། གཡོ་ལྡན་དང་ལམ་མཆོག་འགྲོ། སྒྲ་མི་སྙན་དང་སྒྲ་མི་སྙན་གྱི་ཟླ་སྟེ་གླིང་ཕྲན་བརྒྱད་པོ་རྣམས་མགོ་བོ་ལ་རྣ་བ་བཞིན་གླིང་བཞིའི་འགྲམ་རྣམས་སུ་ཆགས་ཤིང༌། ད་དུང། ཟངས་གླིང་དང་། གསེར་གླིང་། སིང་ག་གླིང་། ཐོད་དཀར་གླིང་སོགས་མ་ངེས་པའི་གླིང་ཕྲན་དུ་མ་ཆགས་པ་མདོ་སྡེ་ལས་གསུངས་ལ། གསང་བ་བསམ་གྱིས་མི་ཁྱབ་པའི་མདོ་ལས་གླིང་བཞི་ལས་གཞན་གླིང་ཕྲན་སྟོང་ཕྲག་ཡོད་པར་བཤད་ཅིང༌། དེ་དག་གི་ཞེང་ཚད་དང་ཆགས་དབྱིབས་སོགས་སྣ་ཚོགས་པས་བརྗོད་ཀྱིས་མི་ལང་ངོ༌། དེང་སང་གི་རིག་གསར་བའི་འཕྲུལ་ལ་བརྟེན་ནས་གླིང་ཕྲན་འདི་དང་འདི་ཞེས་བྱ་བ་གསར་དུ་རྙེད་པའི་ཚུལ་ཡང་ཡང་བྱུང་དང་འབྱུང་བཞིན་པ་འདི་དག་ཀྱང་གོང་གི་ལུང་དེའི་བདེན་དཔང་ཤིན་ཏུ་འོས་པ་ཞིག་ཏུ་འཁུམས་སོ། །གླིང་བཞི་དང་གླིང་ཕྲན་རྣམས་ཀྱི་བར་དང་ཕྱིའི་ལྕགས་རིའི་ཁོར་ཡུག་བར་རྣམས་སུ་བ་ཚྭ་ཅན་གྱི་རྒྱ་མཚོས་ཕན་ཚུན་བཅད་ཅིང། ཕྱིའི་ལྕགས་རིའི་མུ་ཁྱུད་རྣམས་རྡོ་སོལ་གྱི་མེ་ཡིན་པས་བ་ཚྭ་ཅན་གྱི་རྒྱ་མཚོའི་འཕེལ་ཁ་དང་འཕྲད་པ་ན་འབར་བར་འགྱུར་བས་མཚམས་ལས་མི་འདའ་བར་སྐེམ་པར་བཤད་དོ། །ལྷུན་པོའི་ལྷོ་ངོས་ན་ལྷ་རྣམས་ཀྱི་བསོད་ནམས་ཀྱི་མཐུ་ལས་གྲུབ་པའི་དཔག་བསམ་གྱི་ལྗོན་པ་འཛད་དུ་མེད་པའི་འབྲས་བུ་སྨིན་པ་རྣམས་རོལ་བའི་མཚོར་ལྷུང་ཞིང་། མཚོ་དེར་གནས་པའི་ཀླུ་རྣམས་ཀྱིས་ཉར་སྤྲུལ་ཏེ་ཛམ་བུའི་ཤིང་འབྲས་ཟ་བར་བྱེད། མ་ཟོས་ན་འཛམ་བུའི་གསེར་དུ་འགྱུར་བར་བཤད། ཛམྦུའི་ཤིང་འབྲས་རོལ་བའི་མཚོར་ལྷུང་བ་ན་ཛམ་ཞེས་པའི་སྒྲ་འབྱིན་པ་དང་། དེའི་ལྷོ་ངོས་ན་ཡོད་པའི་གླིང་ཡིན་པས། རང་ཅག་གི་འཇིག་རྟེན་འདིར་འཛམ་བུའི་གླིང་ཞེས་འདོགས་པར་བཤད་དོ། །			ཡང་ཆོས་མངོན་པ་མཛོད་ལས། 		འདི་ནས་དགུ་འདས་རི་ནག་པོ། ། 		སྤོས་ངད་ལྡང་པའི་ཚུར་རོལ་ན། །		ཆུ་ཞེང་ལྔ་བཅུ་ཡོད་པའི་མཚོར། །	ཞེས་རྡོ་རྗེ་གདན་ནས་བྱང་གི་ཕྱོགས་སུ་རི་ནག་པོ་དགུ་འདས་པའི་མཚམས་སུ་རི་བོ་གངས་ཅན་ཞེས་པ་ཡོད་ཅིང་། དེའི་འགྲམ་དུ་རི་བོ་སྤོས་ངད་ལྡན་པ་ཡོད། དེ་གཉིས་ཀྱི་བར་དུ་གླིང་འདིའི་རྩི་ཤིང་། ནགས་ཚལ། སྨན་དང༌། རིན་པོ་ཆེ། ཆུ་ཀླུང་ཐམས་ཅད་འབྱུང་བའི་གཏེར། ཆུ་ཞེང་དཔག་ཚད་ལྔ་བཅུ་ཡོད་པ་ཀླུའི་རྒྱལ་པོ་མ་དྲོས་པ་གནས་པའི་གཞི་མཚོ་མ་དྲོས་པ་ཞེས་བྱ་བ་འཁྱིལ་ཞིང༌། མཚོ་དེའི་ཤར་ཕྱོགས་བྲག་གླང་པོའི་གདོང་འདྲ་བ་ལས་དངུལ་གྱི་བྱེ་མ་འདྲེན་པའི་ཆུ་བོ་གReབའམ་གླང་ཆེན་ཁ་འབབ་དང་། ལྷོ་ཕྱོགས་ནས་རྨ་བྱའི་ཁ་འདྲ་བ་ལས་བཻཌཱུའི་བྱེ་མ་འདྲེན་པའི་ཆུ་སིནདྷུའམ་རྨ་བྱ་ཁ་འབབ། ནུབ་ཕྱོགས་ནས་བྲག་རྟ་མཆོག་གི་གདོང་འདྲ་བ་ལས་ཤེལ་གྱི་བྱེ་མ་འདྲེན་པའི་ཆུ་བོ་པཀྵིའམ་རྟ་མཆོག་ཁ་འབབ། བྱང་ཕྱོགས་ནས་བྲག་སེང་གེའི་གདོང་འདྲ་བ་ལས་གསེར་གྱི་བྱེ་མ་འདྲེན་པའི་ཆུ་བོ་སི་ཏུའམ་སེང་གེ་ཁ་འབབ་སྟེ། ཁ་འབབ་རྣམ་བཞིས་མཚོ་མ་དྲོས་པ་ལ་གཡས་སྐོར་བདུན་བདུན་བྱས་ཏེ་མཐར་རྒྱ་མཚོར་འགྲོ་བར་བཤད་པ་དང༌། འཛམ་གླིང་གི་ཆགས་དབྱིབས་སོག་པ་དང་འདྲ་བར་བཤད་པ་ས་ཁྱོན་དཔག་ཚད་ཉིས་ཁྲི་ཆིག་སྟོང་ཡོད་ཚུལ་བཤད་པ། དེ་བཞིན་བཀའ་གདམས་ཕ་ཆོས་སུ། ཇོ་བོ་བོད་དུ་ཕེབས་པ་ན་འཇིག་རྟེན་ཀྱི་ཁམས་གཞན་དུ་ཕེབས་པ་ཞེས་བྲིས་འདུག་པ་སོགས་ལ་དཔག་ན། སྐབས་དེའི་འཛམ་གླིང་ནི་དེང་སང་གི་རྒྱ་གར་ཁོ་ན་ལ་ངོས་འཛིན་གནང་འདུག་པ་དང༌། ཆོས་མངོན་པའི་གསུང་སྒྲོས་དེ་དག་ལས་གངས་ཀྱི་རི་བོ་དང༌། མཚོ་མ་དྲོས་པ། ཆུ་ཀླུང་བཞི་སོགས་རིམ་པ་བཞིན་རང་རེའི་གངས་ཏི་སེ་དང༌། མ་ཕམ་གཡུ་མཚོ། ཁ་འབབ་བཞི་ལ་ངོས་འཛིན་ཤིན་ཏུ་གསལ་བར་མཛད་འདུག་པར་མ་ཟད། ད་དུང་དཔལ་འཁོར་ལོ་སྡོམ་པའི་རྒྱུད་སྡེ་རྣམས་སུའང༌། དེ་དག་དང་ཕྱོགས་མཚུངས་པ་དུ་མ་སྣང་མོད། འདིར་རེ་ཞིག་རྒྱས་པར་བཤད་པའི་སྐབས་སུ་མ་བབས་པས་སྐྱུར་ཏེ་དཀྱུས་ལ་འཇུག་པར་འདོད་དོ། །	དེ་ལ་ལྷུན་པོའི་ཤར་ངོས་ཀྱི་གླིང་ཆེན་ལ་ལུས་འཕགས་གླིང་ཞེས་བརྗོད་པ་ནི། གླིང་དེའི་མི་རྣམས་གླིང་གཞན་གྱི་མི་ལས་ལུས་བོངས་ཆེ་ཞིང་འཕགས་པས་དེ་སྐད་འདོགས་པ་དང༌། ནུབ་ངོས་ཀྱི་གླིང་ཆེན་ལ་བ་ལང་སྤྱོད་ཅེས་པ་ནི་རི་རབ་ཀྱི་ནུབ་ངོས་སུ་འདོད་འཇོའི་བ་མོ་ཡོད་པ་དེ་ནས་གླིང་དེའི་མི་རྣམས་ལ་དགོས་འདོད་འབྱུང་བས་དེ་སྐད་དུ་འདོགས། བྱང་ངོས་ཀྱི་གླིང་ཆེན་ལ་སྒྲ་མི་སྙན་ཞེས་འདོགས་པ་ནི། གླིང་དེའི་མི་རྣམས་ཚེ་ལོ་སྟོང་ལོན་པ་ན། ནམ་མཁའ་ནས་ཁྱེད་མྱུར་དུ་འཆི་བར་འགྱུར་རོ་ཞེས་པའི་སྒྲ་མི་སྙན་པ་ཞིག་གྲགས་ཡོང་བས་དེ་སྐད་དུ་བཏགས་པར་བཤད། དེ་ལྟར་གླིང་བཞི་དང་གླིང་ཕྲན་དེ་དག་ནི་གཙོ་བོ་མིའི་འགྲོ་བའི་རྟེན་གཞི་ཡིན་ལ། གླིང་དང་གླིང་ཕྲན་དག་ཕན་ཚུན་བཅད་པའི་བ་ཚྭ་ཅན་གྱི་མཚོ་དང་ཕྱིའི་ལྕགས་རིའི་ཁོར་ཡུག་གི་མཚོ་རྣམས་ནི་གཙོ་བོ་དུད་འགྲོའི་གནས་སོ། །	འཛམ་བུ་གླིང་གི་ས་ཆེན་པོ་འདིའི་འོག་གི་དཔག་ཚད་ལྔ་བརྒྱ་འདས་པ་ན་ཡི་དྭགས་ཀྱི་རྒྱལ་པོ་གཤིན་རྗེ་གནས་ཤིང་། ལྟོ་གུག་ལ་སོགས་པའི་ཡི་དྭགས་ཀྱི་གནས་ཆེན་སུམ་ཅུ་རྩ་དྲུག་ཡོད་པ་དེ་དག་ཏུ་ཡི་དྭགས་བྱིངས་ན་གནས་པ་རྣམས་ཀྱི་རྟེན་གཞི་བྱས། འཛམ་གླིང་གི་ས་ཆེན་པོ་འདིའི་འོག་གི་དཔག་ཚད་ཉི་ཁྲིའི་འོག་ཏུ་སེམས་ཅན་དམྱལ་བ་ཆེན་པོའི་འཇིག་རྟེན་ཡང་སོས་དང་། དེ་ནས་རིམ་པ་བཞིན་ཐིག་ནག །བསྡུས་འཇོམས། ངུ་འབོད། ངུ་འབོད་ཆེན་པོ། ཚ་བ། རབ་ཏུ་ཚ་བ། མནར་མེད་དེ་བརྒྱད་དང་། དེ་དག་རེ་རེའི་མཐའ་སྐོར་དུ། ཉེ་འཁོར་བའི་དམྱལ་བ། མེ་མ་མུར་དང་། རོ་མྱག་འདམ། རལ་གྲི་ལོ་མའི་ནགས་ཚལ། ཤ¿¨ཱ་ལིའི་ནགས་ཚལ་དང་། གྲང་དམྱལ་ཆུ་བོ་རབ་མེད་རྣམས་དང་། དམྱལ་ཁམས་དེ་དག་ལས་ལོགས་སུ་རིམ་པ་བཞིན་ཆུ་བུར་ཅན་དང་། ཆུ་བུར་བརྡོལ་བ། སོ་འཐམས། ཨ་ཆུ། ཀྱི་ཧུད། ཨུཏྤལ་ལྟར་གས་པ། པད་མ་ལྟར་གས་པ། པདྨལྟར་ཆེར་གས་པ་བཅས་གྲང་བའི་དམྱལ་ཁམས་བརྒྱད་རྣམས་སུ་སེམས་ཅན་དམྱལ་བ་པ་རྣམས་གནས་པར་བཤད། ལྷུན་པོའི་ཆུ་མཚམས་མན་ཆད་དུ་སྒྲ་གཅན་ལ་སོགས་པའི་ལྷ་མིན་རྣམས་ཀྱིས་བརྟེན་པ་དང༌། ཆུ་མཚམས་ལས་གྱེན་དུ་འཕགས་པའི་བང་རིམ་དང་པོ་ལ་གཞོང་ཐོགས་དང་། གཉིས་པར་ཕྲེང་ཐོགས། གསུམ་པར་རྟག་མྱོས། དེ་བཞིན་གསེར་གྱི་རི་བདུན་རྣམས་སུའང་ལྷ་མ་ཡིན་གྱི་གྲོང་ཁྱེར་དུ་མ་གནས་ཤིང༌། ལྷུན་པོའི་བང་རིམ་བཞི་པའི་ངོས་བཞི་དང་གཉའ་ཤིང་འཛིན་ལ་སོགས་པའི་གསེར་གྱི་རི་བདུན་གྱི་སྟེང་གི་བར་སྣང་ཁམས་རྣམས་སུ་རྒྱལ་ཆེན་རིགས་བཞིའི་ལྷ་རྣམས་གནས་ཤིང། ལྷ་གནས་འདིར་རྒྱལ་པོ་ཆེན་པོ་བཞིས་དབང་བསྒྱུར་བས་རྒྱལ་ཆེན་རིགས་བཞི་ཞེས་འདོགས་སོ། རི་རབ་ཀྱི་རྩེ་མོ་ན་སུམ་ཅུ་རྩ་གསུམ་དུ་གྲགས་པའི་ལྷའི་གནས་ཡོད་དེ་སུམ་ཅུ་རྩ་གསུམ་ནི། ནོར་ལྷ་བརྒྱད་དང་ཐ་སྐར་གྱི་བུ་གཉིས། དྲག་པོ་བཅུ་གཅིག ཉི་མ་བཅུ་གཉིས་རྣམས་ཡིན་ཞིང་། གྲོང་ཁྱེར་དེ་དག་གི་གཙོ་བོ་ཉི་མ་བཅུ་གཉིས་ཀྱི་ནང་ཚན་བརྒྱ་བྱིན་ཡིན་ལ། ཁྱབ་འཇུག་སོགས་གཞན་སོ་གཉིས་ལ་བརྒྱ་བྱིན་གྱི་མདུན་སར་ཉེ་བར་དབང་བས་ཉེར་དབང་ཞེས་གྲགས་སོ། །གྲོང་ཁྱེར་དེ་དག་རེ་རེ་བཞིན་བགྲང་ན། ཆོས་བཟང་དང་། མཐོ་བ། རྩ་ལེགས། མཐོང་གནས། ཕྱོགས་གཅིག ཤིང་གསེབ། ཤིང་རྟ་སྣ་ཚོགས་གནས། དགའ་བྱེད། རྣམ་མཛེས། ཡོངས་འདུར་གནས། འདྲེས་པའི་འགྲམ་གནས། ཚང་ཚིང་འགྲམ་གནས། ནོར་བུའི་སྙིང་པོ་གནས། ཀུན་གསལ་སྤྱོད། གསེར་ཕུག་ཁང་། ཕྲེང་བའི་གྲིབ་མ། མཐོ་དམར་རྒྱུ། བཀྲ་བ་སྣ་ཚོགས་ཀྱིས་སྦྱོར་བ་འཇུག་པ། ཞིབ་ཏུ་སྤྱོད་པ། གླུ་སྒྲར་ཆགས། གཟི་བརྗིད་འབར། ཟླ་བའི་གནས། ཤིང་སཱ་ལ་གནས། མིག་ཕྱེར་འགྲོ། བཙུམས་འགྲོས། ལུས་མདོག་བཟང་། ནོར་བུ་འཕྱང་བ། རིས་མཐུན། འཁོར་གནས། མཐོ་བར་སྤྱོད། གཟི་མཆོག  གཟི་འབྲིང༌། མ་དྲོས་པ་སྟེ་སོ་གསུམ་མོ།། གྲོང་ཁྱེར་དེ་དག་ལས་ཆོས་བཟང་ལྷའི་གྲོང་ཁྱེར་གྱི་དབུས་ན། ལྷའི་ཕོ་བྲང་ཕྱོགས་ལས་རྣམ་པར་རྒྱལ་བའི་ཁང་བཟང་གྲུ་བཞི་པ། རིན་པོ་ཆེའི་ཀ་བ་ཁྲི་དྲུག་སྟོང་གིས་བཏེགས་པ། རིན་པོ་ཆེའི་བ་གམ་བརྒྱ་རྩ་གཅིག་གིས་བསྐོར་བ། གསེར་གྱི་ལྕགས་རི་ངོས་རེ་རེ་ལ་དཔག་ཚད་ཉིས་སྟོང་ལྔ་བརྒྱ་དང་འཕངས་སུ་ཕྱེད་དང་གཉིས་འཕགས་པ། ཕྱོགས་བཞིའི་སྒོ་ཆེན་བཞི་ལ་ལྷའིི་བུ་ལྔ་བརྒྱ་རེས་སྲུང་ཞིང་སྒོ་བཞིའི་འགག་ནས་སྲང་ཆེན་བཞི་དང་སྲང་ཕྲན་དུ་མ་པ་ཊ་ལྟར་ལྷས་པ། ཕྱོགས་བཞིར་ལྟ་ན་སྡུག་ལ་སོགས་པའི་ཉམས་དགའ་བའི་རིན་པོ་ཆེ་སྣ་ཚོགས་ལས་གྲུབ་པའི་སྐྱེད་ཚལ་བཞི། དེ་དག་གི་བྱང་ཤར་གྱི་མཚམས་ན་དཔག་བསམ་གྱི་ལྗོན་པ་ཞེས་ལྷ་རྣམས་ཀྱི་བསོད་ནམས་ཀྱི་མཐུ་ལས་འཁྲུངས་པའི་ལྗོན་ཤིང་ཐུར་དུ་དཔག་ཚད་ལྔ་བརྒྱ་ཟུག་ཅིང། གྱེན་དུ་དཔག་ཚད་ལྔ་བརྒྱ་འཕགས་པ། དཔག་ཚད་ལྔ་བརྒྱའི་ཁྱོན་ལ་ཡལ་འདབ་ཀྱིས་ཡོངས་སུ་ཁྱབ་པ་དང་དགོས་འདོད་ཐམས་ཅད་འབད་མེད་དུ་འཇོ་བ། དེའི་འོག་ཏུ་ལྭ་བ་དཀར་པོ་ལྟ་བུའི་རྡོ་ལེབ་ཆུ་ཞེང་དཔག་ཚད་ལྔ་བཅུ་ཅན་གྱི་མཐར་དཔག་ཚད་ཉིས་བརྒྱས་བསྐོར་བ་དང། ལྟ་ན་སྡུག་གི་ལྷོ་ནུབ་ཀྱི་མཚམས་ན་ཆོས་བཟང་ལྷའི་མདུན་ས་ཞེས་པ་དཔག་ཚད་བདུན་བརྒྱས་བསྐོར་བའི་དབྱིབས་ཟླུམ་པོ། དེའི་དབུས་ན་བརྒྱ་བྱིན་གྱིས་ཆོས་སྟོན་པའི་ཁྲི་དང་། དེའི་ཉེ་འཁོར་དུ་ཉེ་དབང་སོ་གཉིས་ཀྱི་ཁྲི་བཤམས་པ། གཞན་ཡང་ཆོས་ཀྱི་སྡོམ་བཞི་སྟོན་པའི་ལྷ་ཡི་རྔ་བོ་ཆེ་དང་དུས་མིན་འཆི་བ་འཇོམས་པའི་བདུད་རྩི། གླང་པོ་ཆེ་ས་ལ་རབ་བརྟན། རྟ་མཆོག་སྤྲིན་གྱི་ཤུགས་འཆང་ལ་སོགས་པའི་འབྱོར་པ་བླ་ན་མཐོ་བ་དང་། ལྕོག་བཞི་ན་གནོད་སྦྱིན་ལག་ན་རྡོ་རྗེ་དག་གནས་ཤིང་། དེའི་སྟེང་གི་ནམ་མཁར་སྤྲིན་ཆགས་པ་ལྟ་བུ་ལ་བརྟེན་ནས་འཐབ་བྲལ་གྱི་ལྷའི་གནས་རང་དང་རིགས་མཐུན་པའི་ལས་ལས་བྱུང་བའི་ཁང་བཟང་དང་སྐྱེད་ཚལ་སོགས་ཁྱད་དུ་འཕགས་པར་གནས་ཤིང༌། འདི་ནས་ལྷ་མ་ཡིན་དང་ཕན་ཚུན་དམག་འཐབ་ཀྱི་གཡུལ་དང་བྲལ་བས་ན་འཐབ་བྲལ་ཞེས་བརྗོད་པར་བཤད། དེའི་གོང་དུ་རྒྱལ་བ་མ་ཕམ་པས་ཆོས་སྒྲ་སྒྲོགས་པ་ལས་དགའ་བ་དང་ལྡན་པས་དགའ་ལྡན་ཞེས་བཏགས་པའི་ལྷའི་གནས་ཡོད་ལ། དེ་ཡང་བསྐལ་བཟང་འདིའི་རྣམ་འདྲེན་སྟོང་གིས་ཐོག་མར་སྐྱེ་བ་སྤྲུལ་པའི་སྐུའི་མཛད་པ་སྟོན་པའི་ཞིང་དགའ་ལྡན་ཡིད་དགའ་ཆོས་འཛིན་ཆོས་ཀྱིས་མཐོ་བའི་ཁང་བཟང་རྒྱལ་མཚན་མཐོན་པོར་སྐྱེ་བ་གཅིག་གིས་ཐོགས་པའི་ས་བཅུའི་བྱང་ཆུབ་སེམས་དཔའ་རྣམས་བཞུགས་པ་ལས་ཡུལ་དགོན་གྱི་ཚུལ་དུ་ཡོད་པ་ཡིན་གྱི། འདོད་པའི་ལྷ་དེ་དག་ཡིད་དགའ་ཆོས་འཛིན་དུ་དམ་པའི་ཆོས་ཉན་པའི་སྐལ་བ་དང་ལྡན་པ་ནི་མ་ཡིན་ནོ། །དེའི་གོང་ན་རང་གིས་འཕྲུལ་ལ་བརྟེན་ནས་འདོད་པའི་ཡོན་ཏན་ཅི་དགར་སྤྱོད་པ་ལ་དབང་བྱེད་པའི་འཕྲུལ་དགའ། དེའི་གོང་ན་གཞན་གྱིས་འཕྲུལ་བའི་ལོངས་སྤྱོད་ལའང་ཅི་དགར་དབང་བྱེད་པའི་གཞན་འཕྲུལ་དབང་བྱེད་དེ་འདོད་ལྷ་རིགས་དྲུག  འདི་མན་ཆད་ཀྱིས་རེག་བྱའི་འདོད་ཡོན་ལ་གཙོ་བོར་སྤྱོད་པའི་འདོད་ཁམས་སུ་འཇོག་གོ ། 	དེ་དག་གི་གོང་ན་ཚངས་རིས་ལ་སོགས་པའི་བསམ་གཏན་བཞིས་བསྡུས་པའི་གཟུགས་ཁམས་གནས་རིགས་བཅུ་བདུན་ཡོད་དེ། ཡས་རིམ་བཞིན་མི་ཚངས་པའི་ཆོས་སྤོང་བ་ཚངས་པའི་རིས་སུ་གཏོགས་པའི་ཚངས་རིས། ཚངས་པའི་མདུན་ན་འདུག་སྟེ་རིག་བྱེད་ཀྱི་ཚིག་འདོན་པར་དབང་བའི་ཚངས་པ་འདུན་ན་འདོན། གོང་གི་དེ་གཉིས་ལས་དགེ་རྩ་སྟོབས་ཆེ་བས་ལུས་དང་ཚེའི་ཚད་ཀྱང་ཆེ་ཞིང་རིང་བས་མི་མཇེད་ཀྱི་བདག་པོ་ཚངས་ཆེན་ཏེ། འདི་གསུམ་པོ་ནི་བསམ་གཏན་དང་པོའི་གནས་སོ། །དེའི་གོང་ན་རང་གི་གོང་ས་ལ་ལྟོས་ཏེ་འོད་ཀྱི་རྒྱ་ཁྱོན་དང་གསལ་ཆ་གཉིས་ཀ་ཆུང་བའི་འོད་ཆུང་དང་། དེའི་གོང་ན་རང་འོད་ཀྱི་ཁྱོན་དང་གསལ་ཆ་སོགས་ཚད་བཟུང་མི་ནུས་པའི་ཚད་མེད་འོད་དང་། དེའི་གོང་ན་རང་འོད་ཀྱི་ཁྱོན་དང་གསལ་ཆ་གཉིས་ཀ་ཆེ་ཞིང་གནས་གཞན་ཡང་གསལ་བར་ནུས་པའི་འོད་གསལ་ཏེ། འདི་དག་ནི་བསམ་གཏན་གཉིས་པའི་ལྷའི་གནས་སོ། །དེའི་གོང་ན་ཡིད་ཀྱི་ས་བོན་གྱི་བདེ་བ་རབ་ཏུ་ཞི་བའི་ཕྱིར་དགེ་བ་ཞེས་བཏགས་ཤིང་། དེ་ཉིད་རང་གི་གོང་ས་ལས་ཆུང་བའི་དགེ་ཆུང་དང་། བདེ་བ་དེ་ཉིད་འོག་སས་ཚོད་གཟུང་དུ་མེད་པའི་ཚད་མེད་དགེ འོག་སའི་ལྷ་དེ་དག་གི་དགེ་བ་ལས་རྒྱས་ཤིང་འཕེལ་བའི་དགེ་རྒྱས་ཏེ། འདི་དག་ནི་བསམ་གཏན་གསུམ་པའི་གནས་སོ། །དེའི་གོང་དུ་ས་གཞི་སྤྲིན་འཁྲིགས་པ་ལྟར་འདབ་མ་ཆགས་པ་མེད་པའི་སྤྲིན་མེད་དང་། དེའི་གོང་ན་མི་གཡོ་བའི་བསོད་ནམས་ཀྱི་མཐུ་ལས་སྐྱེས་པའི་བསོད་ནམས་སྐྱེས། གནས་གཞན་དང་འབྲེལ་བའི་སོ་སྐྱེ་ཐམས་ཅད་ལས་འབྲས་བུ་མཆོག་ཏུ་གྱུར་པའི་འབྲས་བུ་ཆེ་བ་སྟེ། འདིའི་མན་ཆད་ནི་སོ་སྐྱེས་གནས་སུ་བཤད། དེའི་གོང་ན་རང་གི་གོང་སའི་གནས་གཙང་གི་ལྷ་གཞན་ལ་ལྟོས་པའི་ཡོན་ཏན་གྱི་ཁྱད་པར་མི་ཆེ་བས་མི་ཆེ་བ་དང་། དེའི་གོང་ན་ཏིང་ངེ་འཛིན་ཁྱད་པར་བ་ཐོབ་པ་ལས་ཉོན་མོངས་པས་གདུང་བ་མེད་པས་མི་གདུང་བ། དེའི་གོང་ན་འོག་སའི་ཉོན་མོངས་རབ་ཏུ་ཞི་བའི་ཏིང་ངེ་འཛིན་གྱིས་མཆོག་ཏུ་མཛེས་པར་སྣང་བའི་གྱ་ནོམ་སྣང་བ། དེའི་གོང་ན་འཇིག་རྟེན་པའི་ལྟ་བ་རྣམ་པར་དག་ཅིང་བཟང་བའི་ཤིན་ཏུ་མཐོང་བ། དེའི་གོང་ན་རང་གི་འོག་སའི་གནས་རྣམས་ལས་ཡོན་ཏན་ལྷག་པ་གོང་ན་མེད་པའི་འོག་མིན་ཏེ། འདི་ལྔ་འཕགས་པ་ཁོ་ནའི་གནས་ཡིན་པས་གནས་གཙང་མ་ཞེས་བྱ། བརྒྱད་པོ་འདི་དག་ནི་བསམ་གཏན་བཞི་པའི་ལྷའི་གནས་ཡིན་ཞིང་འདི་དག་གིས་འདོད་ཡོན་ལྔ་ལས་གཙོ་བོར་གཟུགས་ཀྱི་ཡོན་ཏན་ཙམ་སྤྱོད་པས་གཟུགས་ཀྱི་ཁམས་ཞེས་བྱའོ། །ལོངས་སྐུ་མངོན་པར་རྫོགས་པར་སངས་རྒྱས་པའི་ཞིང་མཆོག་འོག་མིན་སྟུག་པོ་བཀོད་པ་ནི་གཟུགས་ཁམས་གནས་རིགས་བཅུ་བདུན་ནང་གི་འོག་མིན་གྱི་ཞིང་ཁམས་དེ་མིན་པར་དེའི་གོང་དུ་ཡོད་པ་ས་སྡེ་སོགས་གཞུང་ཆེན་པོ་རྣམས་སུ་གསུངས་སོ། །	དེ་ནས་ཆོས་ཐམས་ཅད་ནམ་མཁའ་ལྟར་མཐའ་ཡས་པར་སྙོམས་པར་འཇོག་པའི་ནམ་མཁའ་མཐའ་ཡས་དང་།  ཆོས་ཐམས་ཅད་རྣམ་ཤེས་ཀྱི་ངོ་བོ་ཙམ་དུ་མཐའ་ཡས་པར་སྙོམས་པར་འཇོག་པའི་རྣམ་ཤེས་མཐའ་ཡས། མིང་གཞིའི་ཕུང་པོ་ཙམ་ལས་ཅི་ཡང་ཡིད་ལ་མི་བྱེད་པའི་ཅི་ཡང་མེད། རང་གི་གོང་ན་འཇིག་རྟེན་པའི་ས་གཞན་མེད་པའི་རྩེ་མོ་ན་གནས་པའི་སྲིད་རྩེ་སྟེ། གཟུགས་མེད་སྐྱེ་མཆེད་བཞིའི་ལྷ་རྣམས་ཀྱི་གནས་ནི་རང་གི་སྐྱེ་བ་སྔོན་མ་གང་དུ་འཆི་འཕོས་པའི་གནས་དེ་ག་རང་དུ་སྐྱེ་སྲིད་གྲུབ་པས། འདི་ལ་ཏིང་ངེ་འཛིན་དང་སྙོམས་འཇུག་གི་མཐོ་དམན་ཙམ་ལས་གནས་ཀྱི་མཐོ་དམན་གང་ཡང་མེད་པར་བཤད་དོ། །	དེ་ལྟར་གླིང་བཞི་རི་རབ་ཉི་ཟླ་སོགས་ཕྱིའི་ལྕགས་རིའི་མུ་ཁྱུད་ཚུན་ཆད་ལ་འཇིག་རྟེན་གྱི་ཁམས་གཅིག་ཏུ་བྱས་ནས། དེ་འདྲ་བ་སྟོང་ལ་སྟོང་སྤྱི་ཕུད་དང་། སྟོང་སྤྱི་ཕུད་ཀྱི་འཇིག་རྟེན་ཁམས་སྟོང་གཉིས་ལ་སྟོང་གཉིས་བར་མའི་འཇིག་རྟེན་གྱི་ཁམས་དང། དེ་རེ་རེ་ལ་སྟོང་རེ་རྩིས་པའི་སྟོང་གསུམ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གཅིག་ཏུ་བགྲང་ཞིང་། དེ་འདྲའི་འཇིག་རྟེན་གྱི་ཁམས་གཅིག་ལ་རི་རབ་གླིང་བཞི་ཉི་ཟླ་དང་བཅས་པ་བྱེ་བ་ཕྲག་བརྒྱ་ཡོད་པར་བཤད་དོ།།		ཐུན་མོང་གདུལ་བྱའི་སྣང་ངོའང་འཇིག་རྟེན་འདིར།།		གླིང་བཞི་རི་རབ་བྱེ་བ་ཕྲག་བརྒྱ་ཡི།།		མཆོག་གི་སྤྲུལ་པའི་གདུལ་བྱའི་འཇིག་རྟེན་ཁམས།།		འཛད་དུ་མེད་པ་ནམ་མཁའི་མཐའ་དང་འགྲོགས།།ཞེས་ཀྱང་སྨོས་སོ།། (༣) བཅུད་ཀྱི་སེམས་ཅན་ཇི་ལྟར་བྱུང་ཚུལ། 	དེ་ལྟ་བུའི་མ་དག་པའི་སྣོད་ཀྱི་འཇིག་རྟེན་ཡངས་ཤིང་རྒྱ་ཆེ་བའི་ཞིང་ཁམས་འདི་ན་བཅུད་ཀྱི་སེམས་ཅན་བྱུང་ཚུལ་ཇི་ལྟར་ཡིན་ཞེ་ན། སྔ་མའི་བསྐལ་བ་འཇིག་པའི་སྐབས་སྲེད་པའི་མཐུ་ཤིན་ཏུ་བརྟས་པ་དང་། ལས་ཀྱི་རྣམ་སྨིན་ཤིན་ཏུ་བརྟས་པའི་རིགས་འགའ་ཞིག་འཇིག་རྟེན་གྱི་ཁམས་གཞན་དུ་སྐྱེ་བ་མ་གཏོགས། སྤྱི་བྱིངས་ཆོས་ཉིད་ཀྱི་མཐུ་ལས་བསམ་གཏན་གྱི་དངོས་གཞི་ལ་བརྟེན་ནས་གཟུགས་ཁམས་བསམ་གཏན་བཞི་པ་ཡན་ཆད་དུ་སྐྱེ་བ་ལེན་པ་རྣམས། རིམ་གྱིས་ལས་དང་ཉོན་མོངས་པའི་མཐུ་བརྟས་ཏེ། རང་སའི་དངོས་གཞི་ཉམས་ནས་འོག་སའི་འདོད་གཟུགས་རྣམས་སུ་སྐྱེ་བ་ཡིན་ལ། དེ་ཡང་སྡིག་པ་མི་དགེ་བའི་ལས་ཀྱི་ས་བོན་ལ་ཉོན་མོངས་པས་གསོས་འདེབས་པ་རྣམས་རིམ་པར་བཞིན་དུ་དམྱལ་ཁམས་བཅོ་བརྒྱད་དང་། ཡི་དྭགས། དུད་འགྲོའི་སྐྱེ་གནས་རྣམས་སུ་སྐྱེ་གནས་རྣམ་པ་བཞི་ཅི་རིགས་པའི་སྒོ་ནས་སྐྱེ་བ་བླངས་པ་དང་། འདོད་པའི་སས་བསྡུས་ཀྱི་བསོད་ནམས་ཀྱི་ལས་ལ་ཉོན་མོངས་པས་རྐྱེན་བྱས་ཏེ་གླིང་བཞི་དང་གླིང་ཕྲན་བརྒྱད་སོགས་ཀྱི་མི་དང་། ལྷ་མ་ཡིན། འདོད་ལྷ་རིགས་དྲུག་སོགས་ཀྱི་སྐྱེ་གནས་སུ་སྐྱེ་བ་བླངས། མི་གཡོ་བའི་ལས་ལ་བརྟེན་ནས་གཟུགས་དང་གཟུགས་མེད་ཅི་རིགས་པའི་སྐྱེ་གནས་སུ་སྐྱེ་བ་ལེན་པར་བཤད་ཅིང་། 	དེ་དག་ལས་འཛམ་གླིང་གི་འགྲོ་བ་མིའི་ཆགས་ཚུལ་བྱེ་བྲག་ཏུ་ཕྱེས་ནས་ཅུང་ཟད་འཆད་པར་འདོད་དེ། མི་མཇེད་འཛམ་བུ་གླིང་གི་མིའི་འགྲོ་བ་ཐོག་མ་ནི་འོད་གསལ་ལྷ་ནས་འཕོས་ཏེ་གླིང་འདིར་རྫུས་ཏེ་སྐྱེས། དེ་ལས་རིམ་གྱིས་ཆད་དེ་གླིང་འདིའི་མིའི་འཕེལ་རིམ་མགོ་ཚུགས་ཤིང། དེའི་དུས་སུ་གླིང་འདིའི་མི་རྣམས་ཕ་དང་མ་ལ་¿ོeས་མི་དགོས་པར་རྫུས་ཏེ་སྐྱེ་བ་དང་། ཉི་མ་དང་ཟླ་བའི་འོད་ལ་མི་ལྟོས་པར་འོད་ཀྱིས་གསལ་བ། དུས་མིན་དུ་མི་འཆི་བར་ཚེ་ལོ་དཔག་མེད་དུ་སྡོད་པ། ཁམ་གྱི་ཟས་རགས་པ་ལ་མི་ལྟོས་པར་ཏིང་ངེ་འཛིན་གྱི་ཟས་ལ་སྤྱོད་པ་སྟེ། དུས་དེར་བསྐལ་བ་བཞི་དང་ལྡན་པའི་རྫོགས་ལྡན་གྱི་དུས་ཡིན་ཞིང། དེ་ནས་རིམ་གྱིས་ས་བཅུད་དཀར་པོ་སྦྲང་རྩི་ལྟ་བུའི་རོ་ཡོད་པ་བྱུང་བས་དེ་ཉིད་མང་དུ་སྤྱོད་ཅིང་ཟོས་པ་ལས་སྲེད་པ་འཕེལ་ཏེ། བསམ་གཏན་ཉམས་པས་ཏིང་ངེ་འཛིན་གྱི་ཟས་ཉམས་ནས་ཁམ་གྱི་ཟས་ལ་སྤྱོད། དེ་ཡང་རིམ་གྱིས་ཟད་དེ་ས་ཞག་ཁ་དོག་དམར་སེར་ཅན་བྱུང་བས་དེ་ལ་སྤྱོད་དེ་ལུས་ཀྱི་འོད་ཉམས། དེའི་ཚེ་འཇིག་རྟེན་སྤྱི་མཐུན་གྱི་ལས་དང་སྲིད་པའི་ཆོས་ཉིད་ཀྱིས་ཉི་མ་དང་ཟླ་བ་བྱུང་། དེ་ནས་ས་ཞག་ཀྱང་རིམ་བཞིན་ཟད་པ་ན། མ་རྨོས་པའི་འབྲས་སཱ་ལུའི་ཚལ་ཞོགས་པར་བརྔས་ན་ནུབ་ལ་སྐྱེ་བ་དག་ཟས་སུ་བྱས་པས་སྙིགས་མ་དང་བཤང་གཅིན་སོགས་ཀྱང་བྱུང་། དེ་ལྟར་ཁམ་གྱི་ཟས་རགས་པ་ལ་སྤྱོད་པས་ཕོ་མོའི་དབང་པོ་ཐ་དད་པར་གྱུར་ཅིང་ཕན་ཚུན་ཆགས་ཅིང་སྲེད་པ་ལས་འཁྲིག་སྦྱོར་བྱུང་། དེ་ཉིད་ངོ་ཚ་བར་རྩིས་ཏེ་གཞན་གྱིས་མཐོང་བ་ལས་བསྐལ་བའི་ཆེད་སྤྱིལ་བུ་བྱས་པས་ཁང་པ་བརྩིགས་པའི་སྲོལ་བྱུང་། རྫུས་ཏེ་སྐྱེ་བའང་ཉམས་ཏེ་རིམ་གྱིས་མངལ་ནས་སྐྱེ་བ་དང༌། དེ་ལྟeར་མངལ་ནས་སྐྱེས་པའི་བུ་ཚ་དང་ཕ་མ་ཚོམ་བུར་གྱིས་སྡེབ་ནས་མ་རྨོས་པའི་སཱ་ལུའི་འབྲས་སོགས་གསོག་འཇོག་བྱས་པ་ལས་དེ་ཡང་ཉམས་ཏེ་སྦུན་མ་དང་བཅས་པའི་འབྲས་བྱུང་བ་བརྔས་པས་མཐར་གཏུགས་ནས། ས་ཞིང་རྨོས་འདེབས་པའི་སྲོལ་བྱུང་པ་དང་། ས་ཁྱོན་ཕན་ཚུན་རྩོད་ཅིང་། ལོ་ཏོག་ཕན་ཚུན་རྐུ་བ་སོགས་བྱུང་བས་རྩོད་པར་གྱུར་ཏེ་མི་རྣམས་ཀྱི་ནང་ནས་གཟུགས་དང་སྤྱོད་པ་ཕུན་སུམ་ཚོགས་པ་ཞིག་དཔོན་དུ་བསྐོས་པ་དེར་རྒྱལ་པོ་མང་པོས་བཀུར་ཞེས་འདོགས་ཤིང་། འཛམ་བུའི་གླིང་གི་མིའི་རྒྱལ་པོ་ཐོག་མའང་འདི་ཉིད་ཡིན་ནོ། །དེ་ལ་རྒྱལ་པོ་ཞེས་པ་ནི་འབངས་མི་དཀྱུས་མ་ལས་ཞིང་དང་ལོ་ཏོག་ལྡབ་དྲུག་གིས་མང་བ་ལ་དབང་བས་རྒྱལ་བ་དང་། པོ་ཞེས་པ་བདག་པོའི་རྐྱེན་བྱིན་པས་མིང་འདི་བྱུང་བ་ཡིན་ནོ། །མི་རྣམས་སྡིག་པ་ཤས་ཆེར་འཕེལ་བ་ལས་རྒྱལ་པོའི་བཀའ་ཡིས་བསྒོ་བ་ལས་འགལ་ནས་མ་བྱིན་པ་ལེན་པ་ན་ཆད་པས་བཅད་དེ་སྲོག་གི་ཉེས་པ་བཏང་བ་ལ་ཞེད་ནས་རྫུན་སྨྲ་བ་ཡང་བྱུང་ཞིང་། དེ་ལྟར་མི་ཚངས་པར་སྤྱོད་པ་དང་། མ་བྱིན་པར་བླངས་པ་ལས་སྔོན་གྱི་བསྐལ་བའི་ཕུན་ཚོགས་བཞི་ཆ་གཅིག་འགྲིབ་པས་སྐལ་བ་གསུམ་ལྡན་དུ་གྱུར། སླར་ཡང་རྫུན་བཤད་པའི་སྲོལ་བྱུང་བ་ནས་བཞི་ཆ་གཅིག་འགྲིབ་སྟེ་བསྐལ་བ་གཉིས་ལྡན་དུ་གྱུར། དེ་ནས་སྲོག་གཅོད་སོགས་ཀྱིས་རྐྱེན་བྱས་ཏེ་རྫོགས་ལྡན་གྱི་བསྐལ་བ་ཉམས་ནས་ནད་མཚོན་མུ་གེ་དམག་འཁྲུག་སོགས་ཀྱིས་གཙེས་པའི་རྩོད་དུས་ཀྱི་བསྐལ་བའི་འཕེལ་རིམ་འགོ་འཛུགས་བྱས། དེ་ལ་བརྟེན་ནས་མི་ཡི་འཇིག་རྟེན་ལ་སུན་སྣང་གི་ངེས་འབྱུང་སྐྱེས་ཏེ་རི་བྲག་སོགས་དབེན་པར་བསྟེན་ནས་བསྡད་པ་རྣམས་ལས་བྲམ་ཟེའི་རིགས་དང་། རྒྱལ་པོའི་རིགས་རྒྱུད་འཛིན་པའི་རྒྱལ་རིགས། རྫུན་དང་མ་བྱིན་པ་སོགས་མི་བྱེད་པའི་རྗེའུ་རིགས། དེ་དག་ལས་ཧ་ཅང་མང་བའི་དམངས་རིགས་ཏེ་རིགས་མི་འདྲ་བ་བཞིའི་དབྱེ་བ་བྱུང༌བར་བཤད། མང་བཀུར་གྱི་བུ་འོད་མཛེས། དེའི་བུ་དགེ་བ་དང་། དེའི་བུ་དགེ་མཆོག དེའི་བུ་གསོ་སྦྱོང་འཕགས་ཏེ་ལྔ་པོ་ལ་སྔོན་གྱི་རྒྱལ་པོ་ལྔ་ཞེས་གྲགས། གསོ་སྦྱོང་འཕགས་ཀྱི་སྤྱི་བོ་ནས་ང་ལས་ནུ་དང་། དེ་ནས་རིམ་པར་བཞིན་མཛེས་པ། ཉེར་མཛེས། མཛེས་ཅན། མཛེས་ལྡན་ཏེ་ལྔS་ལ་འཁོར་ལོས་བསྒྱུར་བའི་རྒྱལ་པོ་ལྔར་གྲགས་ཤིང་། དང་པོས་གསེར་གྱི་འཁོར་ལོས་གླིང་བཞི་དང་། སུམ་ཅུ་རྩ་གསུམ་མན་ཆད་དབང་བསྒྱུར་ཏེ། བརྒྱ་བྱིན་དང་སྐལ་བ་མཉམ་པར་བྱས་སོ། །གཞན་རྣམས་རིམ་པ་བཞིན་གསེར་དངུལ་ཟངས་ལྕགས་ཀྱི་འཁོར་ལོས་གླིང་བཞི་དང་། གསུམ། གཉིས། གཅིག་བཅས་དབང་བསྒྱུར་བར་བྱས་སོ། །མཛེས་ལྡན་ཀྱི་བུ་བཟང་པོ་ནས་འོད་ཟེར་བར་རྒྱལ་རབས་སུམ་ཅུ་བྱུང་རྗེས་རྒྱལ་པོའི་ཁབ་ནས་ཡུལ་གྲུ་འཛིན་དུ་སྤོས་པ་ལས།   རྒྱལ་པོ་བརྒྱ་ཐམ་པ་བྱུང་། དེ་ནས་རིམ་པར་བརྒྱུད་ཡུལ་དམག་གིས་མི་ཚུགས་པར་རྒྱལ་རབས་ལྔ་ཁྲི་བཞི་སྟོང་། ཝ་ར་ཎ་སིར་དྲུག་ཁྲི་སུམ་སྟོང་། ཀམ་པ་ལར་བརྒྱད་ཁྲི་བཞི་སྟོང༌། གླང་པོའི་གྲོང་དུ་སུམ་ཁྲི་བཞི་སྟོང་། རྡོ་འཇོག་ཏུ་ལྔ་སྟོང་། གྲོང་གི་བདག་དུ་སུམ་ཁྲི་ཉིས་སྟོང་། རྒྱས་བ་ལས་རྒྱང་བར་སུམ་ཁྲི་ཉིས་སྟོང་། ཀ་ཎི་ཀར་ཁྲི་ཉིས་སྟོང་། ཙམ་པ་ཀར་ཁྲི་བརྒྱད་སྟོང་། སླར་ཡང་རྒྱལ་པོའི་ཁབ་ཏུ་ཉིས་ཁྲི་ལྔ་སྟོང་། ཝ་ར་ཎ་སིར་བརྒྱ་ཐམ་པ། རྩྭ་ཅན་དུ་བརྒྱད་ཁྲི་བཞི་སྟོང་། ཝ་ར་ཎ་སིར་འབུམ་ཕྲག་གཅིག་བྱུང་ངོ་། །དེའི་ཚེ་བསྐལ་བ་གསུམ་ལྡན་ཏེ་མི་རྣམས་ཚེ་ལོ་སུམ་ཁྲི་འཚོ་ཞིང་སངས་རྒྱས་གསེར་ཐུབ་འཇིག་རྟེན་དུ་བྱོན། དེ་ནས་ཡང་དམག་གིས་མི་ཚུགས་པར་འབུམ་ཕྲག་གཅིག མི་ཐི་ལར་བརྒྱད་ཁྲི་བཞི་སྟོང་ལྔS་བཅུ། ཀུན་ཏུ་སྣང་བར་བདུན་ཁྲི་བདུན་སྟོང་། ཝ་ར་ཎ་སིར་བརྒྱ་ཐམ་པའི་ཐ་མར་རྒྱལ་པོ་ཀྲི་ཀྲི། དེའི་ཚེ་བསྐལ་བ་གཉིས་ལྡན་ཏེ། མི་རྣམས་ཚེ་ལོ་ཉིས་ཁྲི་འཚོ་ཞིང་སངས་རྒྱས་འོད་སྲུང་འཇིག་རྟེན་དུ་བྱོན། 	དེ་ནས་ཡུལ་གྲུ་འཛིན་དུ་རྒྱལ་པོ་ཉིས་བརྒྱ་ཐམ་པའི་ཐ་མ་འཕགས་སྐྱེས་པོ། དེ་ནས་རིམ་པར་བཞིན་སེར་སྐྱར་རྒྱལ་རྒྱུད་ལྔ་ཁྲི་ལྔ་སྟོང་རྒྱུད་བའི་ཐ་མར་གཞུ་བརྟན་ལ་སེང་གེ་འགྲམ་དང་། སེང་གེའི་སྒྲ་ཞེས་པའི་བུ་གཉིས་བྱུང་། སྔ་མ་ལ་རྒྱལ་པོ་ཟས་གཙང་དང་། ཟས་དཀར་བྲེ་འོ་ཟས། བདུད་རྩི་ཟས། ཚད་མེད་ཟས་ཏེ་བཞི་བྱུང་བ་ལས། སྔ་མ་ཟས་གཙང་ལ་གཞོན་ནུ་དོན་འགྲུབ་དང་། གཅུང་དགའ་བོ་གཉིས་བྱུང་ཞིང་། མང་པོས་བཀུར་ནས་རྒྱལ་པོ་ཟས་གཙང་ཡན་ཆད་རྒྱལ་པོ་དགུ་འབུམ་ཉི་ཁྲི་གཉིས་སྟོང་ལྔ་བརྒྱ་དང་གཅིག་བྱུང་ཞིང་། བཅོམ་ལྡན་འདས་དང་སྲས་སྒྲ་གཅན་གཉིས་སྣོན་པས་གསུམ་མོ། །དེ་ནས་ཤུཀྱའི་རྒྱལ་རྒྱུད་ཆད་པར་གྲགས་སོ། །དེའི་ཚེ་རྩོད་དུས་ཀྱི་བསྐལ་བ་སྟེ་མི་རྣམས་ཚེ་ལོ་བརྒྱར་ཐུབ་པར་བཤད་དོ།།		དུག་གསུྃམ་བ་ཚྭའི་སྙོག་མ་དང་འགྲོགས་པའི།།		ལས་གསུྃམ་བསྣོལ་མ་འཐབ་པའི་མཚོ་ཀློང་ན།།		སྲིད་གསུྃམ་རླབས་ཀྱི་གཉེར་མ་འཁྲུག་པ་ཡི།།		ཁམས་གསུྃམ་འཁོར་བའི་སྐྱེ་འགྲོ་མཐའ་ལས་འགོངས།།		མི་མཇེད་ཛམ་བུ་ན་དུའི་ལྷོ་གླིང་འདིར།།		མང་པོས་བཀུར་ནས་སྒྲ་གཅན་འཛིན་གྱི་བར།།		རྒྱལ་དང་རྒྱལ་ཕྲན་དུ་མ་ལས་ཆད་པའི།།		མི་ཡི་འཕེལ་རིམ་བརྗོད་པའི་གཏམ་རྒྱུད་རིང་།།ཞེས་ཀྱང་སྨྲས་སོ།།